

**S. Zlamál Ilona**

**(1946 - 2025)**  
okleveles építészmérnök, várostervező, városépítés-városgazdasági szakmérnök

**Szakmai életútja és munkássága**

1946-ban született Budapesten. A budapesti Műegyetem Építészmérnöki Karán szerezte meg diplomáját 1970-ben, majd ugyanitt, 1978-ban városépítés-városgazdasági szakmérnöki oklevelet is kapott.1978-1980 között elvégezte a MÉSZ Mesteriskolát, 1984-1986 között a MUT-BME Urbanisztika tanfolyamát.

1970-1975 között a LAKÓTERV tervezője, majd 1975-2006-ig a VÁTI-ban tervező, irányító tervező, majd műteremvezető. 2006-tól az Art & Arch Építészeti és Művészeti Stúdió Bt.-ben dolgozik.

Fő szakterülete a terület- és településrendezési tervezés, de építészeti és belsőépítészeti tervezéssel is foglalkozik. Nagykanizsa és Keszthely városokban több éven keresztül folyamatos városrendezési tanácsadói tevékenységet folytatott. Kiemelkedően sikeresen szerepelt országos tervpályázatokon, 42 pályaművét díjazták, vagy megvették.

Tervezői munkája mellett 1973-1981 között a Műegyetem Városépítési Tanszékén meghívott külső korrektorként oktatói tevékenységet is folytatott.

Szakmai közéleti tevékenységét a MÉK-ben, illetve a BÉK-ben fejti ki: 1997 óta kamarai biztosi funkciót lát el Budapest XVIII. kerületében, valamint tagja a MÉK Etikai-Fegyelmi Bizottságának.

Jelentősebb tervezési munkái

Területrendezési és térségi fejlesztési tervek

* Nagykanizsa településcsoport (a város és 11 városkörnyéki település) településfejlesztési koncepciója és általános rendezési terve (1978)
* Sopron, 84.sz. főút elkerülő szakasza nyomvonalainak kiértékelése, a települési szöveten áthaladó szakasz építészeti rendezésével
* Keszthely településcsoport (a város és 9 városkörnyéki település) településfejlesztési koncepciója és általános rendezési terve (1981)
* Keszthely, 71 sz. főút települést elkerülő szakaszának nyomvonal-pontosítását előkészítő tanulmányterve (1991)
* Nagykanizsa, 7 sz. főút elkerülő szakaszának térségfelértékelő hatásait kidolgozó tanulmányterv (1991)
* Keszthely és Hévíz közötti területek idegenforgalmi célú hasznosítása (tanulmányterv, majd rendezési terv, 1995)
* Bodrogköz ár- és belvízveszéllyel érintett 4 szomszédos településének fejlesztési stratégiája, kistérségi fejlesztési koncepciója (2001)

Általános rendezési tervek (településrendezési tervek)

* Nagykanizsa (1978, 1987, 1996)
* Sopron (1979, 1989)
* Biharkeresztes, Ártánd (1988)
* Keszthely (1981,1993)
* Szombathely (1998-2001)
* 4 bodrogközi település és Tiszanána településrendezési terve (2001)
* Kecskemét településrendezési terve (2003-2005)

Részletes rendezési tervek (szabályozási tervek)

* Szolnok: Északi városrész (1976)
* Keszthely: Hajóállomás és halászcsárda közötti terület (1982), Déli part-menti területek (1984), Kertváros melletti területek (1996), Szegfű utca lakópark (1997), Keszthely és Hévíz közötti külterületek (1998)
* Nagykanizsa: Észak-nyugati városrész (1985), Észak-keleti városrész, Dél-keleti városrész – lakópark (1996), Temető (1996), Laktanya-hasznosítási tanulmánytervek, logisztikai központ (1997)
* Sopron: Sopronbánfalva városrész (1985), Pócsi út és környéke (1986), Nyugati külterületek – bevásárlóközpont (1990), Újteleki utca tömbjei (1990), 84. sz. főút áttörési szakasza (1992)
* Veszprém: Nyugati városrész – Gulya domb (1985), Jutasi út lakópark, alközpont (1999)
* Budapest II. kerület: Hidegkúti út-Szabadság utca-Községház utca tömbje (1990), Máriaremetei út-Széchenyi utca-Kenyérmező utca tömbje (1992)
* Budapest III. kerület: Kiscelli kastély környéke (1991), Mikoviny utca (Kbfi tömbje) (1991)
* Budapest XIII. kerület: Váci út – Dráva utca tömbje (1993)
* Budapest XII. kerület: Északi és Keleti terület (2005)

Településfejlesztési terv

* Budapest, XII. kerület Integrált Városfejlesztési Stratégiája (2006)

Tervpályázatok

* Üdülőfalu a Szentendrei szigetcsúcson (1983) – I. díj
* Óbuda, Mocsáros-dűlő beépítése és vízrendezése (1984) – II. díj
* Pécs, Siklósi városrész rendezése (1985) – megosztott I. díj
* Veszprém, Nyugati városrész (Gulyadomb) rendezése (1986) – I. díj
* Nyíregyháza, Sóstó és környéke rendezése
* Gárdony, tóparti területek rendezése (1974)
* Hódmezővásárhely, Hód-tó rendezése
* Miskolc, Avas-domb beépítése
* Debrecen, Tócos-kert beépítése
* Nagykőrös, 160 ágyas önkormányzati kórház (meghívásos pályázat, 1993) I. díj

Megvalósult épületek  
- Bélapátfalva: Új cementgyár mérnöklakásainak (187 lakás) beépítési, engedélyezési és kiviteli terve (tervezés: 1972-1973, kivitelezés: 1973-1975)  
- Keszthely: Kis-Balaton üzemirányítási épület engedélyezési és kiviteli terve (tervezés: 1983, megvalósulás: 1984-1985)  
- Nagykőrös, 160 ágyas önkormányzati kórház engedélyezési, kiviteli és belsőépítészeti terve (meghívásos tervpályázaton nyert munka, tervezés: 1993-1996, megvalósulás: 1995-1999)  
- Budapest II. kerületében több családi ház, illetve villaépület  
Elismerései  
„Az év tetője” a Nagykőrösi Kórház épületével (1995)  
  
*Forrás: S.Z.I. önéletrajza -* [*https://urbanistak.hu/s-zlamal-ilona/*](https://urbanistak.hu/s-zlamal-ilona/)